El programa Alternatura presenta la nova temporada carregada de novetats
13 de novembre 2017

​ ![](/media/1mqnijr3/68fto2_cuerpo.jpg) Divendres passat, 10 de novembre, va tindre lloc la presentació de la temporada tardor/hivern del programa Alternatura, que va acollir a unes 80 persones, alguns fidels al programa i uns altres que assistien per primera vegada. La presentació va tenir lloc en el Casino Recreativo y Cultural Puerto Sagunto on, a més, es va realitzar una visita guiada per la Ciutat Jardí de la Gerència.

L'acte va començar a les 19.00 h de la vesprada, amb una visita guiada a la Ciutat Jardí. La visita va ser realitzada per Cristina Baena, especialista de l'Associació de Patrimoni Industrial de València (APIVA), els qui estan realitzant les visites amb motiu del centenari de la siderúrgica. Durant la visita guiada, Baena va explicar l'origen del Casino des de la seua construcció, així com els seus inquilins i usos, i després es va centrar en la Ciutat Jardí i els edificis que la componen.

El plat fort de la presentació va ser la mostra de les eixides que es realitzaran esta temporada de tardor-hivern i, ja que es tracta d'una ocasió especial, enguany es realitzaran les excursions més emblemàtiques que s'han fet en Alternatura. Les eixides són: Xulilla (26 de novembre), Benicadell (17 de desembre), Penyagolosa (13 de gener), Montgó (20 de gener), Puig Campana (10 de febrer), Serra d’Espadà (18 de febrer), Cap de Creus (2,3, i 4 de març), i Serra d'Aitana (11 de març). A més, l'última eixida que es realitzarà serà escollida pels participants, i és que es realitzarà una enquesta via Facebook on es podrà votar la preferida entre diverses, així com afegir suggeriments.

![](/media/031aswso/68fto1_cuerpo.jpg)  
 

A les 20.00 hores va començar la presentació de la temporada d'Alternatura, a càrrec dels organitzadors Teresa Ferri i Juan Carlos Tarancón. El regidor d'Esports, Miguel Chover, va dedicar unes paraules d'introducció: “**Jo en açò tinc molt poca importància, Alternatura ho fan Tere i Carlos, i vostés que participen**” va indicar amb motiu del 10è aniversari dels dos tècnics com a organitzadors, i va afegir que “**fer deu anys organitzant alguna cosa junts és molt difícil, i dur-se be és més però ells, a més de dur-se bé, són capaços de fer els programes que hui presentaran**”. Cal recordar que Alternatura és un projecte amb 13 anys d'antiguitat.

Seguidament, la presentació va passar a les mans dels tècnics organitzadors d'Alternatura, Teresa Ferri i Juan Carlos Tarancón, i este últim va agrair l'assistència i va afegir que “**cada any superar-nos és una mica més difícil, però jo crec que ho anem a aconseguir**”. A continuació va tindre lloc la fallada del concurs de fotografia Fotonatura de la passada temporada en el qual, després d'un xicotet vídeo amb les 117 fotografies presentades per 37 concursants, es van donar a conéixer als premiats; l'accèssit va ser per a Enrique Herrero per la seua fotografia “Snorkel en Columbretes”; el tercer premi va ser per a Salvador Camarasa per “Pic Javalambre 2”; el segon premi per a Àngel Villalba per “Paret”; i el primer premi per a Fernando Blasco per la seua fotografia “Equilibristes”. Tots els premiats van rebre una samarreta d'Alternatura i un regal de material esportiu.

Les samarretes lliurades formaven part d'una de les sorpreses per la presentació de la temporada “10 Anys Junts”, i és que els tècnics han decidit que “**per celebrar els 10 anys junts hem pensat fer una samarreta commemorativa que reflectisca els 10 anys que hem passat, que tothom pot tindre accés, però no la regalarem, caldrà guanyar-la**” explica Tarancón, i afig que “**açò serà assistint a 3 excursions d'Alternatura durant la temporada d'hivern**”. A més, indica que esta opció també estarà disponible per a la temporada primavera/estiu per a donar més opció d'optar al premi.

![](/media/4mccvucb/68fto3_cuerpo.jpg)  
 

A més, amb motiu dels clàssics concursos de fotografia, Juan Carlos Tarancón explica que “**també hem pensat fer una exposició de foto-vídeo, hi haurà una sèrie de fotografies impreses i un gran volum de fotografies en vídeo perquè tothom puga veure's**”. També es comptarà amb un curs de fotografia mòbil impartit per Emilio Rubio, fotògraf especialitzat, que servirà perquè tots els participants d'Alternatura puguen fer fotos de gran qualitat amb el seu telèfon si no disposen de càmera professional.

Les inscripcions a les excursions es realitzaran manant un correu per reservar plaça i pagant, posteriorment, en el poliesportiu d'Internuclis. Per a l'eixida del cap de setmana, el Cap de Creus, cal posar-se en contacte al més prompte possible amb l'organització per reservar les places.

*   [](http://www.facebook.com/sharer.php?u=https://aytosagunto.es/va/actualitat/el-programa-alternatura-presenta-la-nova-temporada-carregada-de-novetats/ "Facebook")
*   [](http://twitter.com/share?url=https://aytosagunto.es/va/actualitat/el-programa-alternatura-presenta-la-nova-temporada-carregada-de-novetats/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-programa-alternatura-presenta-la-nova-temporada-carregada-de-novetats/ "Linked In")
*   [](mailto:?body=https://aytosagunto.es/va/actualitat/el-programa-alternatura-presenta-la-nova-temporada-carregada-de-novetats/)